《命张若霭图雪浪石再叠前韵》
清代·弘历

造物精气视所屯，石中巨擘雪浪尊。巍然曾见宋冠带，介尔不受世朝昏。

沃之以水跳珠沫，翠影仿佛浣花村。曾闻此语半疑信，惜哉未访荒园门。

写真无虑道士醉，醉里越得传神魂。词臣颇善米家画，渲染爰命探天根。

壁张欲出云烟气，烛照曾无笔墨痕。两孙绝枝亦已擅，兴来拟唤髯翁论。

此翁诗句岂易和，如继阳春以叩盆。前言未足更叠韵，仇池事例今聊存。